בעקבות פניית הורי בני נוער מראשון לציון לראש העירייה רז קינסטליך הוחלט כי דודו פארוק לא יטול חלק בפסטיבל Holy Moly המתוכנן להתקיים בלייב פארק במערב ראשון לציון, כל הפרטים.
מידיעה שהתפרסמה לראשונה לפני זמן קצר במקומון העירוני "חדשות ראשון לציון" עולה כי הורים לבני נוער תושבי העיר ראשון לציון התארגנו בעקבות הפרסום כי הזמר דודו פארוק יטול חלק בפסטיבל המתוכנן להתקיים במתחם לייב פארק במערב ראשון לציון בערב יום העצמאות ומיועד לבני נוער לטווח הגילאים 15 עד 20 והביאו התנגדות להשתתפותו של הזמר שתוכן שיריו עוסקים בצורה ישירה במין, אלכוהול וסמים בהשראת גיבורי תרבות מוזיקת הטראפ האמריקאית.
הפסטיבל שמופק בידי יזמים פרטיים – קבוצת בלוסטון הנו למעשה האירוע הכי גדול ולוהט בתחום העיר ראשון לציון מאז שפסטיבל רוק עצמאות חדל להתקיים בעת האחרונה והוא הופך לאבן שואבת לצעירים מהעיר והסביבה.
אל מחאת ההורים הצטרף חבר המועצה מהאופוזיציה דורון אוזן אשר שיגר היום באופן רשמי פנייה אל ראש העיר בבקשה לפעול כדי שהמופע של הזמר דודו פארוק לא יתקיים בתחום העיר.
כאמור ראש העיר החליט להצטרף לדרישה ופנה לחברת בלוסטון אשר נענתה לבקשה ודודו פארוק לא ישיר או יופיע בלייב פארק.
להלן תוכן הודעת ראש העירייה: " בימים האחרונים קיבלתי פניות מהורים ובני נוער, אשר טענו כי באירוע הצפוי להתקיים ביום העצמאות עבור בני נוער צפוי להופיע אמן אשר שיריו פוגעניים ואינם ראויים, באופן שאינו משקף את עירנו. לאור האמור, פניתי לחברת ההפקה בדרישה למצוא אמן חלופי והיא נעתרה לבקשתי. אבקש לציין כי מדובר באירוע בו מופיעים כ-20 אמנים ועל כן, הנני בטוח שהחלפת האמן לא תפגע בהנאה של בני עירנו. אני מבקש להודות לפונים על הפניית תשומת ליבי. אמשיך להיות קשוב בכל עניין הנוגע לליבכם, בכל עת."
ממנהליו של דודו פארוק לא התקבלה עדיין כל תגובה. מהפקת המופע נמסר: "לאחר שהתקבלה פנייה מעיריית ראשון לציון בעקבות מחאת הורים בחרנו להיות קשובים הן להורים, הן לקהל והן לעיריית ראשון לציון שפנתה אלינו בנושא. החלטנו להוריד את הופעתו של דודו פארוק מליינאפ הפסטיבל שכולל עוד כ- 20 אמנים ישראלים ובינלאומיים. אנו שמחים על התגייסותו של הזמר איתי לוי שמצטרף לליינאפ של הפסטיבל כאורח מיוחד".
על הבמה – VINI VICI, SKAZI,MR.BLACK ,VIVO, ‏MARIANA BO🇲🇽, JETFIRE🇧🇪, ‏LUTRA , TOMER MAIZNER, ‏IDO SHOAM , MENUMAS, דודי בוזגלו, פלד, עידן בקשי, ג'ובי והאמן החדש שהצטרף – איתי לוי.